A Bizottság határozata
(2003. november 20.)
az állat-egészségügyi határállomások jegyzékének változásai és kiegészítése tekintetében a 2001/881/EK és a 2002/459/EK határozat módosításáról
(az értesítés a C(2003) 4234. számú dokumentummal történt)
(EGT vonatkozású szöveg)
(2003/831/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [1], és különösen annak 6. cikke (2) bekezdésére,
tekintettel a harmadik országokból a Közösségbe érkező állatok állat-egészségügyi ellenőrzésének megszervezésére irányadó elvek megállapításáról és a 89/662/EGK, a 90/425/EGK és a 90/675/EGK irányelv módosításáról szóló, 1991. július 15-i 91/496/EGK tanácsi irányelvre [2], és különösen annak 6. cikke (4) bekezdésére,
mivel:
(1) A harmadik országból behozott állatok és állati termékek állat-egészségügyi ellenőrzésére jóváhagyott állat-egészségügyi határállomások 2001/881/EK bizottsági határozattal [3] jóváhagyott, minden állat-egészségügyi határállomás Animo kódját is tartalmazó jegyzékét módosítani kell az egyes tagállamokban és a közösségi ellenőrzésekben bekövetkezett fejlemények figyelembe vétele céljából.
(2) A kielégítő eredménnyel zárult közösségi ellenőrzést követően fel kell venni a jegyzékbe további állat-egészségügyi határállomásokat, amelyek a Franciaországban található Châteauroux Déols, valamint a Dániában található Kolding és Skagen településeken működnek.
(3) A Bizottság és Hollandia között lezajlott tárgyalások eredményeként az amszterdami Schiphol Repülőteret fel kell venni a jegyzékre a repülőtéren bonyolított élő állat behozatal körüli helyzet tisztázása céljából.
(4) Ezen túlmenően számos frissítő jellegű módosítást kell a lábjegyzeteken és jegyzék részleteiben végrehajtani a kategóriákat és több más, már engedélyezett állat-egészségügyi határállomás ellenőrző központjai tekintetében.
(5) A Közösségben minden egyes állat-egészségügyi határállomás Animo kódját tartalmazó 2002/459/EK bizottsági határozatban [4] az Animo egységek jegyzékét megfelelően módosítani kell minden fontos változás figyelembe vétele és a 2001/881/EK határozatban foglalt jegyzékkel azonos jegyzék fenntartása céljából.
(6) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével
ELFOGADTA EZT A HATÁROZATOT:
1. cikk
A 2001/881/EK határozat melléklete helyébe az e határozat I. mellékletében szereplő szöveg lép.
2. cikk
A 2002/459/EK határozat e határozat II. mellékletével összhangban módosul.
3. cikk
Ennek a határozatnak a tagállamok a címzettjei.
Kelt Brüsszelben, 2003. november 20-án.